paragraph_text: Taj rod zasniva se na holotipu IVPP V-13291, zdrobljenoj, nepotpunoj lubanji i kosturu, uključujući i čeljust, zube, vratne pršljenove i kosti prsta koji je podržavao krilo. Bio je velik pterosaur - najveći iz Kine u vrijeme kada je opisan - s dužinom lubanje procijenjenom na 61 cm i procijenjenim rasponom krila od pet metara. Lubanja je bila duga i niska, s niskim krestama blizu vrha kljuna i na donjoj i na gornjoj vilici. Kresta na njušci bila je duga 12 centimetara, simetričnog oblika i imala je maksimalnu visinu od sedamnaest milimetara. Rub gornje vilice bio je vrlo prav. Zubi su pronađeni samo u prednjem dijelu čeljusti. Bili su izduženi, ali krupni, većinom rastući u veličini odozada prema naprijed. Četvrti zub u gornjoj vilici je s dužinom od 81 milimetra najveći poznati zub kod bilo kojeg pterosaura. Neobično je velik i u odnosu na ostale zube Liaoningopterusa, kod kojeg najveći zub u donjoj vilici ima dužinu od 41 milimetra. Dužina zuba kod jedinki mnogo je varirala, što su autori objasnili prisustvom nedavno izbilih zamjenskih zuba. U gornjoj vilici nalazilo se dvadeset pari zuba, a u donjoj trinaest do četrnaest pari.